钦定古今图书集成/明伦汇编/官常典/第664卷 > 《书沿淮巡检厅壁》宋·傅尧俞
## 钦定古今图书集成/明伦汇编/官常典/第664卷 > 《书沿淮巡检厅壁》宋·傅尧俞

巡检职捕盗，职举则盗去。如失其职，兵皆盗也。何则？
上既不戢，下从而纵，恃赖势力，侵渔良民，非盗而何？
噫？鼠窃狗偷者，逐可去，捕可擒，系缧囚戮，其势易制。
至于士兵，一得纵放，则欺扰公行，使民口胶舌结，噤
不敢出声，是诚盗之巨者。新息腋淮面山，地虽褊隘，
实为咽喉，故置巡检，提健兵百人，以遏狂寇。官事修
举，民倚之得安存。一非其人，下罹苦害。以区区之邑，
若先用百盗纵乎其间，傍与他盗者并力贼之，则虽
欲背死趋生路，亦无繇也。曹君德华受命职捕盗，既
至，颇革前弊。约身廉，驭兵严，士不敢犯民，则向所谓
百盗者固以息矣。于是封域宁静，帖焉亡惊。居日多
暇，颇图燕安。先是，视事厅风颓雨剥，殆不可居。德华
丑之，命工新其栋宇，虽有取于民，半出私奉，规模宏
伟，数倍平昔，可以视壮大。若益坚其廉，益厉其严，虽
亡是厅，不害居是厅，不愧。苟易其廉，㢮其严，则是厅
广豁邃深，轩危瑰琦，更盛于今日，亦奚以为哉？徒增
过重不德尔。后人至者，其廉与严，思有以上曹君可
也。若曰：“某屋未丰于是厅，某屋未华于是听，思以土
木之功加之，则可乎？不可也？吾惧来者不知而务侈
以残吾民，志壁以示之。”